Familielede vas ná hul glo verkragte wou omkoop | Netwerk24
Deur Kaydene Davids 04 Augustus 2021 15:40
Volgens kapt. Christopher Singo, woordvoerder van die Valke in die Vrystaat, het die polisie Dinsdag in die vroeë oggendure drie mense, tussen die ouderdomme van 50 en 75 jaar oud, aangekeer.
Hulle verskyn Donderdag op aanklagte van korrupsie en regsverydeling in die hof nadat hulle die klaagster na bewering op 29 Julie vanjaar R6 000 aangebied het en daarop aangedring het dat sy haar klag van verkragting en mensehandel teen hul familielid, wat tans in aanhouding is, terugtrek.
Volgens Singo het die drie verdagtes haar glo voortdurend gekontak en druk op haar uitgeoefen om die klagte terug te trek.
"Hulle het (glo) ook belowe om haar R6 000 te gee sodra die klagte laat vaar is. Daarbenewens het hulle glo 'n brief aan haar familie geskryf waarin hulle hul daartoe verbind om 'n deel lobola te betaal."
Die saak is by die direkteur van openbare vervolging (DOV) in Bloemfontein aangemeld. Die DOV het die Valke opdrag gegee om 'n klag van korrupsie en regsverydeling te open. 'n Lasbrief is uitgereik en die drie verdagtes is aangekeer.